Voiculescu Alina-Virginia, grupa 131

Campania de distribuire gratuită a prezervativelor în școli este justificată

În acest eseu argumentativ voi aborda tema „Campania de distribuire gratuită a prezervativelor în şcoli“, deoarece adolescenții au nevoie să fie îndrumaţi către o viaţă intimă sănătoasă, lipsită de boli şi de sarcini nedorite cauzate de curiozitatea şi dorinţa lor de a-şi începe viaţa sexuală, cele două neezitând să apară încă de la vârste fragede. Consider că distribuirea gratuită a prezervativelor în şcoli este justificată. Acesta este un subiect controversat, opiniile fiind, astfel, împărţite. Acest lucru se întâmplă, probabil, din cauza lipsei de deschidere faţă de complexitatea şi posibilităţile lumii în care trăim sau din lipsa de cunoaştere a multiplelor beneficii ale utilizării prezervativului. De pildă, se vorbeşte despre educaţia sexuală precară în şcoli: „Dacă vrem să facem o educaţie, nu o facem doar din vorbe“ (Zlati 2016).

Prin campania de distribuire gratuită a prezervativelor în şcoli înţeleg o acţiune fără cost, organizată după un anumit plan, în vederea repartizării prezervativelor –„remedii folosite pentru prevenirea unui inconvenient“ (Dicţionar explicativ al limbii române | dexonline 2009).

În primul rând, consider că distribuirea prezervativelor în cadrul şcolilor îmbunătăţeşte viaţa sexuală a adolescenţilor. Sunt combătute, prin folosirea acestei metode de contracepţie, diverse riscuri: bolile cu transmitere sexuală (BTS), infecţii genitale, sarcini nedorite. Persoanele care nu folosesc prezervativ pot contracta boli cu transmitere sexuală de la partenerii lor care, probabil, nici nu sunt informaţi că deţin boala respectivă. Elevii care şi-au început viaţa sexuală, datorită vârstei fragede pe care o au şi a dorinţei de explorare, vor avea multipli parteneri sexuali şi o viaţă intimă activă, fapt care creşte riscul apariţiei unei boli cu transmitere sexuală, conform catena.ro. Astfel, „incidenţa BTS-urilor este mai mare în rândul persoanelor cu vârsta cuprinsă între 13 şi 30 de ani“ (Prezervativul – singura barieră împotriva bolilor cu transmitere sexuală). Principalele boli de care sunt ferite persoanele care folosesc prezervativul sunt: „sifilisul – cea mai întâlnită boală cu transmitere sexuală de la noi din țară; gonoreea – o infecție bacteriană foarte comună, transmisă exclusiv prin contact sexual, este foarte silențioasă și nu prezintă simptome încă de la început, fiind considerată una dintre BTS-urile cele mai periculoase şi este vinovată pentru aproximativ 40% din cazurile de boală pelvio-inflamatorie, care generează infertilitatea la femei; chlamydia – una dintre cele mai agresive boli cu transmitere sexuală în ceea ce privește cauzele ce conduc la sterilitate, fiind foarte discretă; HIV – generează cumplită boală numită SIDA“ (Lupu 2013). Sarcinile nedorite constituie, şi ele, un risc de care utilizatorii prezervativului sunt protejaţi. Avortul este, în general, principalul gând al unei femei sau, în acest caz, al unei fete, atunci când aceasta nu îşi doreşte fătul. „Într-un studiu realizat de Institutul Naţional de Statistică în perioada ianuarie 2012 – martie 2013, se arată că, pe segmentul de vârstă cuprinsă între 15-19 ani, au fost înregistrate 12.073 de gravide, dintre care 7.547 au ales să întrerupă sarcina“ (Rotaru 2016). Pe de cealaltă parte, avortul, fiind un subiect controversat, mamele aleg să nască, deşi nu îşi doresc copilul. România este „cap de afiş“ în Uniunea Europeană în ceea ce priveşte mamele tinere: „Aproape un sfert (23%) dintre mamele sub 18 ani din Uniunea Europeană trăiesc în România, ţară care ocupă primul loc la acest capitol, în rândul statelor membre: datele Eurostat arată că numai în 2018, 8.621 de fete au devenit mame înainte de vârsta majoratului (10-17 ani), iar 725 dintre ele s-au aflat în această situaţie înainte de a împlini 15 ani“ (Salvaţi Copiii: România are aproape un sfert dintre mamele minore din Uniunea Europeană 2020). O consecinţă a acestui fapt o reprezintă multitudinea copiilor abandonaţi în diverse locuri precum spitale şi orfelinate cauzată de vârsta nepotrivită şi de neputinţa întreţinerii unei noi vieţi, folosirea metodei de contracepţie specificată anterior reducând numărul abandonărilor şi dând şansa tuturor copiilor la o viaţă frumoasă, alături de familie. Elevii, primind metoda de contracepţie, deşi încă nu şi-au început viaţa intimă, sunt asiguraţi că primul contact sexual va fi protejat şi fără niciun risc al îmbolnăvirii sau al unei sarcini nedorite. Fiind informaţi corespunzător din familie, din orele opţionale de educaţie sexuală ţinute de specialişti sau din diverse surse de tip online, unii elevi, de exemplu cei din mediul rural, nu au suficienţi bani pentru achiziţionarea prezervativelor, considerându-le a avea un preţ ridicat, inaccesibil: „Foarte mulţi din mediul rural nu îşi permit să cumpere prezervative, fiind prea scumpe pentru ei“ (Automate cu prezervative în restaurante şi licee 2017). Acest fapt nu îi reţine din a întreţine relaţii sexuale neprotejate, sănătatea lor şi a partenerului fiind pusă într-un mare pericol.

Totuşi, există oameni care nu sunt de aceeaşi părere. Contraargumentul lor este că această campanie de distribuire gratuită a prezervativelor în şcoli manipulează şi instigă elevii la întreţinerea relaţiilor intime premaritale. Potrivit acestor persoane, vârsta copiilor este prea fragedă pentru a putea gândi pe cont propriu, elevii luând lucrurile aşa cum sunt/„de-a gata“. Astfel, copiii vor considera că, din moment ce metoda de contracepţie intră în posesia lor, sunt îndemnaţi să o utilizeze cât mai repede cu putinţă şi să accepte relaţiile intime înfăptuite înainte de căsătorie. De asemenea, viaţa sexuală a elevilor minori va fi mai activă decât în mod obişnuit, aici putând interveni puţinele cazuri în care prezervativul nu funcţioneză, acesta fiind un îngrijorător rezultat al încurajării sexului prin distribuirea gratuită a prezervativelor în şcoli.

Cu toate acestea, consider că această campanie de distribuire gratuită a prezervativelor în şcoli nu favorizează şi nu promovează sexul dinaintea căsătoriei. Conform unui studiu efectuat de Dr. Susan Blake şi colegii săi de la Universitatea George Washington din Washington DC, „punerea la dispoziţie a prezervativelor în şcoli nu creşte activitatea sexuală în rândul elevilor, dar creşte utilizarea acestora de către cei deja activi sexual“ (Loughrey 2003). De asemenea, copiii, de la vârsta de paisprezece ani, au discernământ, conform Codului Penal/Art. 113, (2) (Regimul răspunderii penale a minorului | Codul Penal). Astfel, elevii pot distinge diferenţa dintre bine şi rău şi, deopotrivă, pot decide ceea ce este bine pentru ei, în acest caz reuşind, prin buna informare şi campania menţionată, să îşi înceapă viaţa sexuală în condiţii optime.

În concluzie, campania de distribuire gratuită a prezervativelor în şcoli este justificată. După cum am văzut, prezervativul este o metodă de contracepţie care combate diverse riscuri precum: boli cu transmitere sexuală (aşa-numitele BTS), infecţii genitale, sarcini nedorite, reducând şi numărul colosal de avorturi, acestea fiind des întâlnite în rândul minorilor. La acest aspect s-ar putea contraargumenta faptul că vârsta elevilor nu le permite acestora o gândire raţională, lucru urmat de creşterea activităţii sexuale a adolescenţilor, însă acest argument nu ţine, deoarece studiile efectuate pe baza campaniei de distribuire gratuită a prezervativelor în şcoli evidenţiază exact contrariul.

# Bibliografie

Interviu de EVZ. *Automate cu prezervative în restaurante şi licee* (17 Martie 2017).

*Dicţionar explicativ al limbii române | dexonline.* 2009. https://dexonline.ro/definitie/prezervativ (accesat Noiembrie 29, 2020).

Loughrey, Bernadette. „Condoms do not promote sex in schools - study.” *ABC Science Online.* 29 Mai 2003. http://www.abc.net.au/science/news/stories/s866400.htm (accesat Decembrie 7, 2020).

Lupu, Alexandra. „Prezervativul: sigur şi eficient în faţa BTS-urilor.” *Safe for You.* 2 August 2013. https://www.safeforyou.ro/prezervativul-sigur-si-eficient-in-fata-bts-urilor/ (accesat Noiembrie 29, 2020).

„Prezervativul – singura barieră împotriva bolilor cu transmitere sexuală.” *Catena.* fără an. https://www.catena.ro/sanatate/cuplu-si-contraceptive/prezervativul-singura-bariera-impotriva-bolilor-cu-transmitere-sexuala (accesat Noiembrie 29, 2020).

„Regimul răspunderii penale a minorului | Codul Penal.” *Lege5.ro | Viitorul documentării legislative.* fără an. https://lege5.ro/Gratuit/gezdmnrzgi/regimul-raspunderii-penale-a-minorului-codul-penal?dp=gqytsojthe3da (accesat Decembrie 7, 2020).

Rotaru, Paula. „România are cea mai ridicată rată de avort din Europa: 480 de avorturi la 1.000 de naşteri.” *Media Fax.* 28 Octombrie 2016. https://www.mediafax.ro/social/romania-are-cea-mai-ridicata-rata-de-avort-din-europa-480-de-avorturi-la-1-000-de-nasteri-15875649 (accesat Noiembrie 29, 2020).

„Salvaţi Copiii: România are aproape un sfert dintre mamele minore din Uniunea Europeană.” *Agerpres.* 7 Iulie 2020. https://www.agerpres.ro/social/2020/07/07/salvati-copiii-romania-are-aproape-un-sfert-dintre-mamele-minore-din-uniunea-europeana--536305 (accesat Noiembrie 7, 2020).

Zlati, Radu. (18 Februarie 2016).